Cielený útok skupín napojených na al-Káidu sa má podľa Human Rights Watch vyšetriť ako vojnový zločin.
DAMASK, TEL AVIV. Sýrski rebeli v auguste popravili 190 civilistov a niekoľko desiatok držali ako rukojemníkov. Zábery s unesenými deťmi potom ukazovali na sociálnych sieťach.
Mimovládna organizácia Human Rights Watch, ktorá v minulosti ostro kritizovala hlavne sýrsku vládu, hovorí, že konanie rebelov sa dá s najväčšou pravdepodobnosťou označiť za vojnový zločin.
Útok na alávítské dediny
Udalosti, ktoré organizácia na ochranu ľudských práv opisuje, sa stali v auguste v okolí mesta Latakia počas ofenzívy proti vládnym jednotkám.
Prevažne sunnitskí rebeli si vtedy vyberali obete z alávítských dedín. K alávítom sa hlási aj prezident Bašar Asad a takmer celá sýrska politická aj vojenská špička.
BBC napísala, že na ofenzíve sa zúčastnilo vyše dvadsať skupín hlásiacich sa k opozícii vrátane skupiny Islamský štát v Iraku a Levante. Tieto teroristické organizácie stále zadržiavajú rukojemníkov, medzi ktorými sú aj ženy a deti.
Podľa šéfa organizácie pre Blízky východ Joea Storka nespáchali tieto zločiny osamotení bojovníci, ale išlo o koordinovaný útok. Vyzval OSN, aby umožnila Medzinárodnému trestnému súdu zaoberať sa vojnou v Sýrii.
Žiadna zo spomínaných skupín nie je pod kontrolou Slobodnej sýrskej armády, čo je organizácia podporovaná Západom.
Islamisti majú podporu
Problémom ale je, že jej vplyv slabne na úkor islamistov napojených na al-Káidu. Agentúra AFP napísala, že hlavné boje medzi rebelmi sa teraz odohrávajú v Aleppe, kde víťazia islamisti.
To opozíciu len oslabuje v boji proti Asadovmu režimu a komplikuje diplomatické snahy dostať za jeden stôl jej zástupcov a Asada. Američania a Rusi, ktorí chceli opäť zorganizovať mierovú konferenciu v Ženeve, sú zase konfrontovaní s neochotou opozície zúčastniť sa.
Analytici tvrdia, že kým má umiernená opozícia finančné aj materiálne problémy, islamistov podporuje niekoľko sunnitských arabských krajín, ktoré majú záujem na páde Bašara Asada.
Viac ako dva roky trvajúci konflikt v Sýrii si vyžiadal vyše 115-tisíc obetí. Rastie počet násilných incidentov a stále sa nezastavil prílev utečencov do susedných krajín.